Եվ վերջապես, եկեք տեսնենք, թե ինչ էր կանխատեսում Ռոբերտ Քոչարյանը Հայաստանի ներքաղաքական իրավիճակի ու հասարակական տրամադրությունների առումով, երբ վերլուծում էր իշխանությունների ու քաղաքական դաշտի այլ դերակատարների՝ այս կամ այն պահի դրությամբ որդեգրած ներքին ու տնտեսական քաղաքականությունը: 2011 թվականի նոյեմբեր. "Մեր պետական ապարատում և տեղական կառավարման մարմիններում համատարած կուսակցականացում է ընթանում: Սոցիալական լարվածության աճի պայմաններում դա շատ անհեռատեսական է: Դա կուսակցության ադմինիստրատիվ ռեսուրսի ուժեղացման պատրանք է ստեղծում, սակայն անխուսափելիորեն հանգեցնելու է կուսակցության վստահության պաշարի սննկացման, և կոալիցիայի քողն այստեղ չի կարող օգնել: Կուսակցությունը կարծես ասում է` "ես ամեն ինչ վերահսկում եմ", իսկ դա նշանակում է` "ես եմ պատասխանատու ամեն ինչի համար": Ի դեպ, 90-ականների սկզբին հենց դա տեղի ունեցավ ՀՀՇ-ի հետ, երբ լուրջ մտավոր պաշարով կուսակցությունը չափազանց մեծ ծանրություն վերցրեց ու պարզապես փլուզվեց պատասխանատվության բեռի տակ": Տվյալ համատեքստում պարզապես անհնար է չհիշատակել վեջերս կայացած սահմանադրական հանրաքվեն, որի իրական արդյունքները և քվեարկության ու դրան հաջորդող օրերի տարամադրություններն ուղղակիորեն գալիս են ապացուցելու Ռոբերտ Քոչարյանի խոսքերը: